# ฮานะ & อลิซ ปริศนาโรงเรียนหลอน
ฮานะ & อลิซ ปริศนาโรงเรียนหลอน (ญี่ปุ่น: 花とアリス殺人事件; อังกฤษ: The Case of Hana & Alice) คือภาพยนตร์อนิเมะขนาดยาว กำกับและเขียนบทโดยชุนจิ อิวะอิ เล่าเรื่องราวชีวิตของฮะนะและอลิส นักเรียนมัธยมที่พยายามสืบหาความจริงเกี่ยวกับข่าวลือเรื่องการฆาตกรรมในโรงเรียนที่ตนเรียนอยู่ โดยเรื่องราวนี้เกิดขึ้นก่อนเหตุการณ์ในภาพยนตร์เรื่อง สองหัวใจหนึ่งความทรงจำ ซึ่งเป็นภาพยนตร์ปี พ.ศ. 2547 ของอิวะอิ ที่มีตัวละครหลักเป็นฮะนะกับอลิสเช่นกัน

ภาพยนตร์เรื่องนี้เข้าฉายครั้งแรกในประเทศญี่ปุ่นเมื่อวันที่ 20 กุมภาพันธ์ 2558Kevin Ma.  และได้รับการดัดแปลงเป็นมังงะโดยดาวแมน เซย์แมน เผยแพร่บนนิตยสารออนไลน์ "ยะวะระกะสปิริตส์" เมื่อวันที่ 16 กุมภาพันธ์ในปีเดียวกัน

 เนื้อเรื่องย่อ 
ภาพยนตร์เรื่องนี้เล่าเรื่องของเทะสึโกะ อะริซุงะวะ หรือ อลิส (ยู อะโอะอิ) นักเรียนมัธยมต้นที่เพิ่งย้ายมาเรียนในโรงเรียนแห่งหนึ่ง เธอได้รับข่าวว่าเคยเกิดเหตุฆาตกรรมในห้องเรียนที่เธอเรียนอยู่เมื่อ 1 ปีก่อน ด้วยความอยากรู้อยากเห็น เธอจึงออกสืบหาความจริงเกี่ยวกับเหตุการณ์ดังกล่าว จนพบว่าคนคนเดียวที่น่าจะรู้ความจริงคือฮะนะ อะระอิ (แอนน์ ซุซุกิ) เด็กสาวที่เคยเรียนในห้องเรียนเดียวกัน แต่มีเหตุที่ทำให้เธอเอาแต่เก็บตัวอยู่ในบ้าน อลิสทำความรู้จักกับฮะนะและร่วมกันออกตามหาความจริงเกี่ยวกับกรณีดังกล่าว พร้อมทั้งพัฒนาความสัมพันธ์จนกลายเป็นมิตรภาพของทั้งคู่

 ผู้พากย์เสียง 

ผู้พากย์เสียงตัวละครในภาพยนตร์เรื่องนี้ส่วนใหญ่เคยแสดงในภาพยนตร์เรื่อง สองหัวใจหนึ่งความทรงจำ ซึ่งเป็นภาพยนตร์ต้นฉบับของภาพยนตร์เรื่องนี้มาก่อน ไม่ว่าจะเป็นยู อะโอะอิ และแอนน์ ซุซุกิ ที่เคยรับบทเป็นอลิสและฮะนะ รวมถึงโชโกะ ไอดะ เซ ฮิระอิซุมิ ทะเอะ คิมุระ และโทะโมะฮิโระ คะกุ"'The Case of Hana and Alice' to be released 2015.02.20!". iwai shunji film festival. 29 January 2015. สืบค้นเมื่อ 23 มกราคม 2560. โดยนักแสดงเหล่านี้นอกจากจะมารับหน้าที่พากย์เสียงตัวละครแล้ว อิวะอิยังให้พวกเขาเป็นแบบในการร่างตัวละครที่พวกเขาพากย์เสียงในร่างแรก ก่อนที่จะนำไปสร้างเป็นตัวละครแอนิเมชันฉบับสมบูรณ์ด้วย

รายชื่อผู้พากย์เสียงตัวละครสำคัญของภาพยนตร์เรื่องนี้มีดังต่อไปนี้
 ยู อะโอะอิ พากย์เสียง เทะสึโกะ อะริซุงะวะ หรือ อลิส
 แอนน์ ซุซุกิ พากย์เสียง ฮะนะ อะระอิ
 เรียว คะสึจิ พากย์เสียง โคตะโร ยุดะ
 ฮะรุ คุโระกิ พากย์เสียง โอะงิโนะ
 ทะเอะ คิมุระ พากย์เสียง ยุกิ ซะกะกิ (ครูสอนบัลเลต์)
 เซ ฮิระอิซุมิ พากย์เสียง เค็นจิ คุโระยะนะงิ (พ่อของอลิส)
 โชโกะ ไอดะ พากย์เสียง คะโยะ อะริซุงะวะ (แม่ของอลิส)
 รันรัง ซุซุกิ พากย์เสียง มุสึ มุสึมิ
 โทะโมะฮิโระ คะกุ พากย์เสียง อาจารย์โทะโมะนะงะ
 มิโดะริโกะ คิมุระ พากย์เสียง โทะโมะมิ อะระอิ (แม่ของฮะนะ)

 การผลิต 
ภาพยนตร์เรื่องนี้เป็นผลงานภาพยนตร์อนิเมะขนาดยาวเรื่องแรกของชุนจิ อิวะอิ โดยอิวะอิทำหน้าที่กำกับ เขียนบท และแต่งเพลงประกอบด้วยตัวเอง

 บทภาพยนตร์ 
อิวะอิเริ่มเขียนบทร่างแรกของภาพยนตร์เรื่องนี้ตั้งแต่ช่วงที่เขาถ่ายทำภาพยนตร์เรื่องสองหัวใจหนึ่งความทรงจำ โดยร่างนี้เขียนเสร็จเมื่อปี พ.ศ. 2547 ซึ่งเป็นปีที่ภาพยนตร์เรื่องดังกล่าวออกฉาย และใช้เวลาในการพัฒนาบท 10 ปี อิวะอิตั้งใจให้ภาพยนตร์เรื่องนี้สะท้อนแนวคิดที่ว่า ชีวิตไม่ใช่เรื่องง่ายดาย แต่ถึงจะไม่ใช่เรื่องง่ายเราก็ไม่จำเป็นจะต้องติดค้างอยู่กับความยากลำบากเหล่านั้น จากแนวคิดนี้ อิวะอิจึงกำหนดให้ตัวละครของเรื่องไม่หวั่นไหวต่อปัญหาอุปสรรคต่าง ๆ ในชีวิต แม้จะตกอยู่ในสถานการณ์ที่ยากลำบากเพียงใดก็ตาม"The case of hana & alice ฮานะ & อลิซ ปริศนาโรงเรียนหลอน". Thailand Press Release. 18 สิงหาคม 2558. สืบค้นเมื่อ 24 มกราคม 2560.

 การสร้างตัวละครและการถ่ายทำ 
ภาพยนตร์เรื่องนี้สร้างโดยใช้เทคนิคโรโตสโคป ที่เริ่มต้นด้วยการสร้างฟุตเทจต้นแบบจากการนำนักแสดงที่เป็นทีมพากย์มาถ่ายทำฉากต่าง ๆ เก็บเอาไว้ (จิงิ คัมเบะ ผู้กำกับภาพของภาพยนตร์เรื่องนี้ ทำหน้าที่กำกับภาพยนตร์ในฟุตเทจนี้) แล้วจึงนำฟุตเทจดังกล่าวเข้ากระบวนการโรโตสโคป โดยให้ทีมแอนิเมเตอร์วาดตัวละครด้วยการเฉดเซลและลงสีฉากหลังทับลงไปในฟุตเทจแบบเฟรมต่อเฟรม โดยเหตุผลที่อิวะอิเลือกใช้เทคนิคโรโตสโคปกับอนิเมะเรื่องนี้เป็นเพราะว่า เทคนิคนี้จะทำให้ตัวละครเคลื่อนไหวอย่างสมจริงและมีความเป็นมนุษย์มากกว่าเทคนิคอื่น ๆ

นอกจากนั้น ในขั้นตอนการออกแบบตัวละคร อิวะอิยังได้ซะโตะโกะ โมะริกะวะ นักออกแบบตัวละครอนิเมะที่เคยร่วมงานกับสตูดิโอจิบลิในภาพยนตร์เรื่อง เจ้าแมวยอดนักสืบ (พ.ศ. 2545) มาช่วยทำหน้าที่ออกแบบด้วย

 ดนตรีและเพลงประกอบภาพยนตร์ 
สำหรับดนตรีประกอบภาพยนตร์เรื่องนี้ อิวะอิได้นำดนตรีส่วนหนึ่งที่เคยใช้ประกอบภาพยนตร์เรื่องสองหัวใจหนึ่งความทรงจำกลับมาเรียบเรียงใหม่ และนำกลับมาใช้ร่วมกับดนตรีที่แต่งขึ้นใหม่อีก 20 เพลง นอกจากนั้น อิวะอิ ร่วมกับคุวะบะระ มะโกะ และชีนะ โคโตะเนะ ซึ่งรวมตัวกันในนามของวง "Hec & Pascal" ได้สร้างเพลง "fish in the pool" ขึ้นมาเป็นเพลงประจำภาพยนตร์เรื่องนี้ด้วย โดยอิวะอิเป็นผู้แต่งเนื้อร้อง มะโกะเป็นผู้เรียบเรียง และโคะโตะเนะเป็นผู้ขับร้อง"'The Case of Hana and Alice' Official Soundtrack Now on Sale!". iwai shunji film festival. 24 January 2015. สืบค้นเมื่อ 23 มกราคม 2560.ฟังส่วนหนึ่งของเพลง "fish in the pool" ได้ที่ Mongkol Major Mongkol Cinema. "เพลงประกอบภาพยนตร์ The Case of Hana & Alice [Official MV - ซับไทย]". YouTube. 11 กันยายน 2558. สืบค้นเมื่อ 23 มกราคม 2560.

 การเข้าฉาย 
ภาพยนตร์เรื่องนี้เข้าฉายครั้งแรกในประเทศญี่ปุ่นเมื่อวันที่ 20 กุมภาพันธ์ 2558 และถูกนำไปฉายในประเทศเกาหลีใต้เมื่อวันที่ 28 พฤษภาคม 2558 ประเทศนอร์เวย์เมื่อเดือนตุลาคม 2558 ประเทศไทยเมื่อวันที่ 17 กันยายน 2558 และประเทศฝรั่งเศสเมื่อวันที่ 11 พฤษภาคม 2559 โดยการฉายในประเทศไทย เป็นการฉายแบบจำกัดโรงที่โรงภาพยนตร์เฮาส์ โรงภาพยนตร์ลิโด้ และโรงภาพยนตร์ควอเทียร์ซีเนอาร์ต"'ชุนจิ อิวาอิ'นำเทคนิคโรโตสโคปสร้างความสมจริงใน 'เดอะ เคสฯ'". คม ชัด ลึก. 16 กันยายน 2558. สืบค้นเมื่อ 23 มกราคม 2560. 

นอกจากนั้น ภาพยนตร์เรื่องนี้ยังได้รับเลือกให้ไปฉายในเทศกาลภาพยนตร์รายการต่าง ๆ ได้แก่ เทศกาลภาพยนตร์นานาชาติแฟนเทเซีย (ประเทศแคนาดา) เทศกาลภาพยนตร์แอนิเมชันบรัสเซลส์ (ประเทศเบลเยียม) เทศกาลภาพยนตร์นานาชาติฮ่องกง (เขตปกครองพิเศษฮ่องกง) เทศกาลภาพยนตร์ญี่ปุ่น (ประเทศไอร์แลนด์) เทศกาลภาพยนตร์แอนิเมชันญี่ปุ่น (ประเทศเอสโตเนีย) เทศกาลภาพยนตร์ฟิวเจอร์ (ประเทศอิตาลี) เทศกาลสื่อศิลปะญี่ปุ่น (ประเทศญี่ปุ่น) เป็นต้น"Hana to Arisu satsujin jiken (2015) : Release Info". IMDb. สืบค้นเมื่อ 23 มกราคม 2560.

 รางวัล 
 ปี รายการ รางวัล/สาขา ผู้ได้รับการเสนอชื่อ ผล พ.ศ. 2558 เทศกาลภาพยนตร์แอนิเมชันนานาชาติอานซี รางวัลภาพยนตร์ขนาดยาวยอดเยี่ยม ชุนจิ อิวะอิ ได้รับการเสนอชื่อ เทศกาลภาพยนตร์นานาชาติเซี่ยงไฮ้ รางวัลภาพยนตร์แอนิเมชันยอดเยี่ยม ชุนจิ อิวะอิ ได้รับการเสนอชื่อ เทศกาลภาพยนตร์นานาชาติแฟนเทเซีย รางวัลภาพยนตร์แอนิเมชันขนาดยาวยอดเยี่ยม ชุนจิ อิวะอิ ได้รับรางวัล Bronze Audience